|  |  |  |
| --- | --- | --- |
| КР Өкмөтүнө караштуу интеллектуалдык менчик жана инновациялар мамлекеттик кызматынын Илимий-техникалык кеңешинин 2019-жылдын 2 майындагы № 2 чечими менен жактырылган |  | КР Өкмөтүнө караштуу интеллектуалдык менчик жана инновациялар мамлекеттик кызматынын Коллегиясынын 2019-жылдын 17 майындагы № 22 токтому менен бекитилген |

**ИМБДУнун Алтын медалын жана/же сыйлыгын ыйгарууга талапкерлерди көрсөтүүнүн тартиби**

Бул Тартип Интеллектуалдык менчик Бүткүл Дүйнөлүк Уюмунун Алтын медалын жана/же сыйлыгын (мындан ары ИМБДУнун медалы жана/же сыйлыгы), ИМБДунун Сыйлыктар программасынын принциптерине ылайык, ыйгарууга талапкерлерди көрсөтүүгө жана тандоого тартипти жөнгө салат.

**I. Жалпы жоболор**

1. ИМБДУнун медалы же/жана сыйлыгы ойлоп табуучулук, чыгармачылык жана инновациялык ишмердүүлүктү демилгелөө, ойлоп табуучунун, автордун, аткаруучунун беделин жаратуу жана айрыкча интеллектуалдык менчикти натыйжалуу пайдалануучу кичи жана орто улуттук компанияларга жана ишканаларга көмөктөшүү максатында ИМБДУ тарабынан белгиленген атайын сыйлык болуп саналат.

2. Өлкөнүн экономикалык жана илимий-техникалык өнүгүүсүнө олуттуу салым кошкон улуттук ойлоп табуучулардын сиңирген эмгегин таануу максатында ИМБДУнун "Ойлоп табуучулук үчүн" медалы ыйгарылат.

Өлкөнүн маданий жана социалдык өнүгүүсүнө олуттуу салым кошкон улуттук авторлордун жана аткаруучулардын сиңирген эмгегин таануу максатында "Чыгармачылык үчүн" ИМБДУнун медалы ыйгарылат.

3. Коомдун кызыкчылыгында өз ишмердигинде интеллектуалдык менчик системасынын мүмкүнчүлүктөрүн чыгармачылык менен пайдалануучу компанияларды, чакан жана орто ишканаларды кызыктырууга ИМБДУнун “Интеллектуалдык менчик чөйрөсүндө мыкты ишканасы” сыйлыгы багытталган.

Интеллектуалдык менчик тематикасы боюнча материалдарды өздөштүрүүдө айырмаланган кенже жана орто класстардын окуучуларына ИМБДУнун "Окуучулар үчүн" сыйлыгы ыйгарылат.

ИМБДУнун медалы жана/же сыйлыгы менен ойлоп табуучулар, авторлор, аткаруучулар, компаниялар жана ишканалар, ошондой эле окуучулар (мындан ары – Талапкерлер) сыйланышат.

4. Сынакка коюлган материалдарды кароо жана баалоо Кыргыз Республикасынын Өкмөтүнө караштуу интеллектуалдык менчик жана инновациялар кызматынын (мындан ары – Кыргызпатент) Ойлоп табуучулар кеңешинин, Авторлор кеңешинин жана Чектеш укуктар ээлеринин кеңешинин Президиумдары тарабынан жүзөгө ашырылат.

5. Кыргызпатент ИМБДУга сунуштама берүү жолу менен, ИМБДУнун медалы жана/же сыйлыгы менен Талапкерлерди сыйлоо тууралуу өтүнөт.

**II. Талапкерлерди көрсөтүүнүн жана тандоонун тартиби**

6. Талапкерлерди ИМБДУнун медалынын жана/же сыйлыгынын талапкерлигине көрсөтүү укугу Кыргыз Республикасынын министрликтерине, ведомстволоруна, чыгармачыл союздарына, илимий жана илим-изилдөө мекемелерине, илимий-техникалык коомдоруна жана коомдук уюмдарына берилет (мындан ары – Уюмдар).

Уюмдар ИМБДУнун медалынын жана/же сыйлыгынын Талапкерлигине бир талапкерди гана көрсөтүү укугуна ээ.

7. ИМБДУнун медалы жана/же сыйлыгы менен сыйлоого көрсөтүү Ойлоп табуучулар кеңешинин, Авторлор кеңешинин, Чектеш укуктар ээлеринин кеңешинин Президиумдардын катчылыгына ошол жылдын 1-ноябрынан кеч эмес мөөнөттө берилет.

ИМБДУнун медалын жана/же сыйлыгын ыйгаруу салтанаты бир календардык жыл ичинде экиден көп өткөрүлүшү мүмкүн эмес. ИМБДУнун медалын жана/же сыйлыгын бир салтанаттын алкагында бирден ашуун ыйгарылышы мүмкүн эмес.

8. ИМБДУнун медалынын жана/же сыйлыгынын талапкерлигине Талапкерди көрсөткөн Уюм сунуштаманы аталманы көрсөтүү менен, Уюмдун жетекчисинин колу коюлган жана мөөр басылган уюмдун бланкында кагаз жана электрондук түрүндө берет.

Сунуштамага талапкерди көрсөтүү тууралуу Илимий кеңештин, Көркөм кеңештин отурумунун, же эмгек жамаатынын жалпы чогулушунун протоколунун көчүрмөсү тиркелет.

9. ИМБДУнун медалы жана/же сыйлыгы менен сыйлоо тууралуу сунуштама төмөнкүлөрдү камтыйт:

*жеке жактар үчүн*

* фамилиясын, атын, атасынын атын, төрөлгөн жылын;
* паспорттук маалыматтарын (туулган күнүн, жарандыгын жана жашаган жерин кошуп);
* паспорттун көчүрмөсүн;
* 2 даана 3×4 см түстүү сүрөттү;
* ээлеген кызмат ордун көрсөтүү менен иштеген жеринен маалымкатты;
* болгон илимий даражасын жана/же илимий наамын;
* эмгек ишмердүүлүгүнүн кыскача мүнөздөмөсүн;
* мамлекеттик сыйлыктарын көрсөтүү менен ойлоп табуучунун ишмердүүлүгү жөнүндө маалымкатты (ойлоп табуу ишмердүүлүгү үчүн кайсы сыйлыктары жана сыйлоолор бар, даталарын жана башка реквизиттерди көрсөтүү менен);
* жаратылган ойлоп табуулар тууралуу кыскача маалымкатты;
* ойлоп табууга алынган колдонуудагы, анын ичинде чет өлкөлүк патенттердин тизмесин;
* өндүрүшкө киргизилген ойлоп табуулардын экономикалык натыйжасын көрсөткөн ырастоочу документтери менен кошо ойлоп табуулардын тизмесин, ошондой эле ойлоп табууну өндүрүшкө киргизген ишканалардын, мекемелердин жана уюмдардын сын-пикирлерин;
* акыркы 2-3 жылдын ичинде изденүүчүнүн ойлоп табуучулук ишине салымы жөнүндө маалыматтарын (ошол эле жетишкендиктер үчүн кайталап сыйлоону болтурбоо максатында);
* изденүүчүнүн илимий эмгектери жана басылмалары жөнүндө “Россия илимий цитаталоонун индекси”, Scopus жана ж.б. маалымат базаларын колдонуу менен Хирш индексин көрсөтүүчү маалыматтарын;
* чыгармалардын же аткаруулардын тизмесин;
* байланыш маалыматтарын;

*юридикалык жактар үчүн:*

* юридикалык жакты мамлекеттик каттоо тууралуу күбөлүктүн көчүрмөсүн;
* юридикалык жактын ишмердүүлүк чөйрөлөрү жана өнөр жай менчик объектилерин пайдалануу менен аларды базарга өткөрүү тууралуу кыскача маалыматтарын;
* юридикалык жакка таандык болгон өнөр жай менчигинин объекттерине алынган, анын ичинде чет өлкөлүк колдонуудагы патенттердин тизмесин;
* өндүрүшкө киргизилген инновациялык технологиялардын жана иштеп чыгуулардын тизмесин (ишке киргизүү жана экономикалык натыйжасы жөнүндө көрсөтүүчү тастыктаган документтер менен кошо);
* эл аралык жарманкелердин жана көргөзмөлөрдүн медалдарынын, дипломдорунун жана башка сыйлыктарынын болушун;
* юридикалык жактын ишмердүүлүгүндө өнөр жай менчик объектилерин пайдалануу боюнча лицензиялык макулдашуулардын саны жөнүндө маалыматтарын.

10. ИМБДУнун медалы жана/же сыйлыгы менен сыйлоого сунуштамалар Ойлоп табуучулар кеңешинин, Авторлор кеңешинин, Чектеш укуктар ээлеринин кеңешинин Президиумдарынын отурумунда, 2ден (экиден) кем эмес сунуштама келип түшкөндө каралат.

11. ИМБДУнун медалы жана/же сыйлыгы менен сыйлоого талапкерлерди көрсөтүү жөнүндө чечим Ойлоп табуучулар кеңешинин, Авторлор кеңешинин, Чектеш укуктар ээлеринин кеңешинин Президиумдарынын мүчөлөрү тарабынан жашыруун добуш берүү жолу менен, катышуучулардын көпчүлүк добушу менен кабыл алынат.

12. Добуштарды саноо Ойлоп табуучулар кеңешинин, Авторлор кеңешинин, Чектеш укуктар ээлеринин кеңешинин Президиумдарынын мүчөлөрүнүн курамынан шайланган, 3 (үч) адамдан турган эсептөө комиссиясы тарабынан жүргүзүлөт.

13. Ойлоп табуучулар кеңешинин, Авторлор кеңешинин, Чектеш укуктар ээлеринин кеңешинин Президиумдарынын чечими протокол менен таризделип, бардык катышуучу мүчөлөрү тарабынан кол коюлуп, Кыргызпатенттин Коллегиясынын кароосуна берилет.

14. Кыргызпатент тиешелүү сунуштаманы ИМБДУга жөнөтөт.

15. В.И.Блинников атындагы Алтын медалын алган Талапкер ИМБДУнун медалын жана/же сыйлыгын ыйгарууга өзүнүн талапкерлигин үч жылдан эрте эмес убакытта көрсөтүүгө укуктуу.

16. Ойлоп табуучулар кеңешинин, Авторлор кеңешинин, Чектеш укуктар ээлеринин кеңешинин Президиумдарынын мүчөлөрү ИМБДУнун медалын жана/же сыйлыгын алууга талаптанууга укугу жок.

**III. ИМБДУнун медалы жана/же ИМБДУнун сыйлыгы менен**

**сыйлоого талапкерлерди тандоонун чен белгилери**

17. ИМБДУнун медалы жана/же сыйлыгы менен сыйлоого Талапкерлерди көрсөтүү ИМБДУнун сыйлоо программасында белгиленген чен белгилерге ылайык алардын ойлоп табуучулук, чыгармачылык активдүүлүктөрүн жана инновациялык ишмердүүлүгүнүн натыйжалуулугун эске алуу менен жүргүзүлөт.

ИМБДУнун медалы менен төмөнкүлөр сыйланат:

– ойлоп табуусу атаандаштыкка жөндөмдүү, жогорку техникалык деңгээлдин чен белгилерине жооп берген, ошондой эле ойлоп табууну колдонууда экономикалык натыйжалуулукка, илимий-техникалык жана социалдык маанилүүлүккө ээ болгон ойлоп табуучу;

– мамлекеттин маданий, социалдык жана экономикалык өнүгүүсүндө автордук укукту жана чектеш укуктарды өнүктүрүүгө олуттуу салым кошкон автор;

– ишмердүүлүгү кыргыз элинин маданий мурастарын жана баалуулуктарын сактоого, интеллектуалдык менчиктин кадыр-баркын калыптандырууга багытталган Кыргыз Республикасынын жараны.

ИМБДУнун сыйлыгы менен төмөнкүлөр сыйланат:

– өндүрүшкө интеллектуалдык менчик объектилерин натыйжалуу жайылткан ата мекендик ишканалар жана жеке ишкерлер;

– ойлоп табуучулук жана инновациялык ишмердүүлүк, долбоорлоо, кинофильмдерди жана адабий чыгармачылыкты түзүү, адабий чыгармачылык жана искусство жаатында ийгиликтерге жетишкен окуучулар.